# จำนรรค์ ศิริตัน หนุนภักดี
จำนรรค์  ศิริตัน  หนุนภักดี เป็นประธานกรรมการ บริษัท เจ เอส แอล โกลบอล มีเดีย จำกัด กรรมการบริหารคณะอักษรศาสตร์ จุฬาลงกรณ์มหาวิทยาลัย ประเภทผู้ทรงคุณวุฒิ อนุกรรมการจัดทำแผนการปรับเปลี่ยนระบบการรับส่งวิทยุกระจายเสียงและวิทยุโทรทัศน์ในระบบดิจิทัล กรรมการสภาวิชาชีพกิจการการแพร่ภาพและการกระจายเสียง กรรมการบริษัท เฮ้าส์ออฟการ์ตูน จำกัด และ World Kindness Thailand (WKT) เป็นผู้ริเริ่มรางวัลนาฏราช ในฐานะนายกสมาพันธ์สมาคมวิชาชีพวิทยุกระจายเสียงและวิทยุโทรทัศน์

 ประวัติ 
จำนรรค์ ศิริตัน เกิดเมื่อวันที่ 30 พฤศจิกายน 2493 สมรสกับนายปริพันธ์ หนุนภักดี มีบุตรและธิดา คือนางรติวัลคุ์  ธนาธรรมโรจน์ และนายจิติณัฐ  อัษฎามงคล

จบการศึกษาชั้นมัธยมศึกษาจากโรงเรียนผะดุงศิษย์พิทยา จากนั้นเข้าศึกษาระดับปริญญาตรีที่คณะอักษรศาสตร์ จุฬาลงกรณ์มหาวิทยาลัย เอกสาขาศิลปะการละคร ในพ.ศ. 2515  เป็นอักษรศาสตร์บัณฑิตรุ่นที่ 37 หลังจบการศึกษาได้เริ่มต้นการทำงานที่ สถานีวิทยุโทรทัศน์กองทัพบกช่อง 5 ในตำแหน่งเจ้าหน้าที่ควบคุมผังรายการเมื่อปี 2517 เรื่อยมาจนถึงปี 2528 ในระหว่างที่ทำงานที่ททบ.5 นั้น ได้เป็นผู้จัดละครเจ้าแรกที่ไม่มีการบอกบทแก่นักแสดง เป็นผู้ริเริ่มการถ่ายทำละครนอกสถานที่ การนำนักแสดงหน้าใหม่จากแวดรั้วมหาวิทยาลัยมาแสดงและการจัดรายการเกมโชว์ระดับสากลขึ้น

สร้างสรรค์รายการมีชื่อมากมายกว่า 100 รายการ อาทิ รายการ พลิกล็อก, 07 โชว์, จันทร์พันดาว, เจาะใจ, กิ๊กดู๋ สงครามเพลงเงินล้าน รวมทั้งงานสำคัญในระดับประเทศ อาทิ พิธีเปิด-ปิด การแข่งขันเอเชี่ยนเกมส์ครั้งที่ 13 ที่ประเทศไทยเป็นเจ้าภาพ ปี 2541 งานแปรอักษรในพิธีเปิด-ปิดกีฬาซีเกมส์ครั้งที่ 19 ที่ประเทศบรูไน ดาราสซาลามใน ปี 2542 งานแสดงแสงสีเสียงประกอบกระบวนพยุหยาตราชลมารค งานประชุม APEC ในปี 2546 งาน Fashion Road show ปี 2548-2549 และงาน World Expo เมืองไฮจิ ประเทศญี่ปุ่นในปี 2548   

จำนรรค์ดำรงตำแหน่งนายกสมาพันธ์สมาคมวิชาชีพวิทยุกระจายเสียงและวิทยุโทรทัศน์ในปี 2544 ซึ่งดำรงตำแหน่งเป็นระยะเวลา 14 ปี ก่อนจะดำรงตำแหน่งนายกสมาพันธ์กิตติมศักดิ์ในปัจจุบัน จำนรรค์เป็นรองประธาน บริษัท แอนนิเมชั่น อินเตอร์เนชั่นแนล (ไทยแลนด์) จำกัด และในปี 2552 ในวันที่ วันที่ 6 ธ.ค. ปี 2561 จำนรรค์ ศิริตัน หนุนภักดี ได้ออกแถลงการย้ายรายการ กิ๊กดู๋สงครามเพลงเงาเสียง" และ "กิ๊กดู๋ ซุปตาร์เงินล้าน" ที่ผลิตโดยบริษัท เจ เอส แอล โกลบอล มีเดีย จำกัดไปช่อง PPTVHD36

 ประวัติการทำงาน 
2517 - 2528 เจ้าหน้าที่ควบคุมผังรายการ สถานีวิทยุโทรทัศน์กองทัพบกช่อง 5
2523 - 2565 ประธานกรรมการ บริษัท เจ เอส แอล โกลบอล มีเดีย จำกัด
2539 - ปัจจุบัน รองประธาน บริษัท แอนนิเมชั่น อินเตอร์เนชั่นแนล (ไทยแลนด์) จำกัด
2544 - ปัจจุบัน นายกสมาคมกิตติมศักดิ์ สมาพันธ์สมาคมวิชาชีพ และกรรมการวิทยุกระจายเสียงและวิทยุโทรทัศน์
2544 - ปัจจุบัน กรรมการ สภาวิชาชีพกิจการการแพร่ภาพและการกระจายเสียง (ประเทศไทย)
2552 - ปัจจุบัน กรรมการบริษัท เฮ้าส์ออฟการ์ตูน จำกัด
2556 - ปัจจุบัน กรรมการ World Kindness Thailand (WKT)

 เกียรติคุณ 
2552 โล่ประกาศเกียรติคุณสตรีไทยดีเด่น ประจำปี 2552 จากสภาสตรีแห่งชาติในพระบรมราชินูปถัมภ์
2556 โล่ประกาศเกียรติคุณอักษรศาสตร์ดีเด่น ประจำปี 2556 จากสมาคมนิสิตเก่าอักษรศาสตร์
2556 โล่ผู้ทำคุณประโยชน์แก่พระพุทธศาสนาจากสำนักเลขานุการสมเด็จพระสังฆราช
2556 โล่ประกาศเกียรติคุณอักษรศาสตร์ดีเด่น ประจำปี 2556 จากสมาคมนิสิตเก่าอักษรศาสตร์ จุฬาฯ ในพระบรมราชูปถัมภ์ สมเด็จพระเทพรัตนราชสุดาฯสยามบรมราชกุมารี
2558 โล่ประกาศเกียรติคุณแม่ดีเด่น จากสมาคมส่งเสริมความเจริญของพระพุทธศาสนา วัดยานนาวา
2559 รางวัลสตรีผู้มีผลงานโดดเด่นแห่งอาเซียน (Outstanding ASEAN Women Entrepreneurs Forum 2016)
2560 โล่ประกาศเกียรติคุณ จาก โครงการเครือข่ายสุขภาพมารดาและทารก เพื่อครอบครัวไทยในพระราชูปถัมภ์ สมเด็จพระบรมโอรสาธิราชฯ สยามมกุฏราชกุมาร
2562 รางวัลเสาอโศกผู้นำศีลธรรม ประจำปี 2562 จากสมาคมผู้ทำคุณประโยชน์เพื่อพระพุทธศาสนาแห่งประเทศไทย
2563 รางวัลนาฏราช ครั้งที่11  รางวัลเกียรติยศด้านโทรทัศน์ ประจำปี 2563 จากสมาพันธ์สมาคมวิชาชีพวิทยุกระจายเสียงและวิทยุโทรทัศน์